《叙事感恩上狄右丞》
唐代·郑谷

昔岁曾投贽，关河在左冯。庾公垂顾遇，王粲许从容。

首荐叨殊礼，全家寓近封。白楼陪写望，青眼感遭逢。

顾念梁间燕，深怜涧底松。岚光莲岳逼，酒味菊花浓。

寇难旋移国，漂离几听蛩。半生悲逆旅，二纪间门墉。

蜀雪随僧蹋，荆烟逐雁冲。凋零归两鬓，举止失前踪。

得事虽甘晚，陈诗未肯慵。迩来趋九仞，又伴赏三峰。

栖托情何限，吹嘘意数重。自兹俦侣内，无复叹龙钟。

作者简介：郑谷（约851～910）唐朝末期著名诗人。字守愚，汉族，江西宜春市袁州区人。僖宗时进士，官都官郎中，人称郑都官。又以《鹧鸪诗》得名，人称郑鹧鸪。其诗多写景咏物之作，表现士大夫的闲情逸致。风格清新通俗，但流于浅率。曾与许裳、张乔等唱和往还，号“芳林十哲”。原有集，已散佚，存《云台编》。